Samsung OneUI 7 kommer 10. April

Samsung gør klar til udrulningen af den nyeste version af overbygningen til Android, kaldet OneUI 7. Softwaren introducerer et forenklet design, der ifølge Samsung giver brugerne større mulighed for at tilpasse deres enheder efter egne præferencer. Startskærmen, låseskærmen og widgets er redesignet for at skabe en mere sammenhængende og brugervenlig oplevelse.

En af de nye funktioner er Now Bar, som giver realtidsopdateringer direkte på låseskærmen. Brugere kan hurtigt få vist oplysninger om deres træningssession, se hvilken sang der afspilles i deres Galaxy Buds, og modtage andre notifikationer uden at låse telefonen op.

Nu med mere AI

Intet nyt uden et grundigt drys AI henover det hele, og OneUI 7 er ingen undtagelse. Den nye funktion AI Select giver brugerne mulighed for at gemme indhold fra en video som en GIF ved blot at swipe på Edge-panelet og trykke på ‘AI Select’-ikonet. Writing Assist kan hjælpe med at opsummere eller formatere tekst automatisk og Drawing Assist tilbyder kreative redigeringsmuligheder, hvor tekst, billeder og skitser kan kombineres for at skabe visuelt indhold. Desuden gør Audio Eraser det muligt at isolere og fjerne uønsket baggrundsstøj fra videoer med få tryk.

Integration med Google Gemini

Google Gemini er integreret dybere i One UI 7 og gør det nemt at styre enheden via stemmekommandoer. Brugeren kan blot holde sideknappen nede og sige: “Find restauranter med udendørs siddepladser i nærheden af Nørrebro,” hvorefter Gemini straks vil vise relevante resultater.

One UI 7 begynder at rulle ud den 10. april til Galaxy S24-serien, Galaxy Z Fold6 og Z Flip6. Opdateringen vil gradvist blive tilgængelig for flere Galaxy-smartphones og tablets, herunder Galaxy S24 FE, Galaxy S23-serien, Galaxy S23 FE, Galaxy Z Fold5 og Z Flip5 samt Galaxy Tab S10- og S9-serien.

Samsung OneUI 7 kommer 10. April